ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2191/98

υποβολή: Glyn Ford (PSE) προς την Επιτροπή

(10 Ιουλίου 1998)

Θέμα: Ο θάνατος του Μονσινιόρ Jose Juan Gerardi

Έχει ενημερωθεί η Επιτροπή για τον τραγικό θάνατο του Μονσινιόρ Gerardi, επικεφαλής της Υπηρεσίας ανθρωπίνων δικαιωμάτων της Αρχιεπισκοπής της Γουατεμάλας, στην πόλη της Γουατεμάλας στις 26 Απριλίου; Προτίθεται η Επιτροπή να καταβάλει κάθε προσπάθεια ώστε να διερευνηθούν πλήρως οι συνθήκες του θανάτου και να προσαχθούν οι υπαίτιοι στη δικαιοσύνη;

Απάντηση του κυρίουMarin εξ ονόματος της Επιτροπής

(3 Σεπτεμβρίου 1998)

Όπως κατέστη φανερό κατά τη σύνοδο της ολομέλειας της 14ης Μαΐου στο Στρασβούργο, η Επιτροπή με συγκίνηση ενημερώθηκε για τον τραγικό θάνατο του Μονσινιόρ Gerardi. Η τραγωδία αυτή θα θίξει χωρίς αμφιβολία τη διαδικασία ειρήνευσης η οποία, σε διάστημα σχεδόν ενός και ημίσεως έτους από την υπογραφή της συμφωνίας αποφασιστικής και διαρκούς ειρήνης, καθιστά φανερή την παρατεινόμενη αστάθειά της; τούτο οφείλεται, στο μεγαλύτερο μέρος της, στη βραδύτητα των επιτευμάτων, στις ισχυρές αντιδράσεις που πρέπει να υπερβεί και την ασθενή συμμετοχή των διαφόρων στρωμάτων του πληθυσμού.

Η Επιτροπή επιθυμεί να σας διαβεβαιώσει ότι θα κάνει ότι της είναι δυνατό ώστε, στο πνεύμα των ειρηνευτικών συνομιλιών, να ξεπεραστούν οι ανεπάρκειες στη λειτουργία των δομών του κράτους δικαίου, κυρίως οι δυνάμεις ασφαλείας και η δοικητικές υπηρεσίες της δικαιοσύνης, και, τελικά, οι δομές αυτές να επιτρέψουν να πραγματοποιηθεί η επιθυμία που εξέφρασε η κυβέρνηση να εντοπισθούν και να δικασθούν οι υπεύθυνοι του εγκλήματος, καθώς και να αποκατασταθούν οι συνθήκες ειρηνικής από κοινού διαβίωσης.

Στο μεταξύ, παρακολουθεί με μεγάλη προσοχή την πορεία της αστυνομικής και δικαστικής έρευνας καθώς και τις εργασίες της επιτροπής ανωτάτου επιπέδου (αποτελείται από τους υπουργούς Εξωτερικών και Εσωτερικών, τον γενικό εισαγγελέα, τον προσωπικό γραμματέα του προέδρου, τον εισαγγελέα των δικαιωμάτων του ανθρώπου, κ.λ.π.) η οποία συνεστήθη για να αποκαταστήσει, μεταξύ άλλων, τη ρευστή επικοινωνία με τη διεθνή κοινή γνώμη σε ό,τι αφορά τους αυτουργούς και τους υπεύθυνους του εγκλήματος.
ΓΡΑΠΤΗ ΕΡΩΤΗΣΗ E-1518/98

υποβολή: Thierry Jean-Pierre (PPE) προς την Επιτροπή

(13 Μαΐου 1998)

Θέμα: Αγορά του D3 - Δάνειο

Πριν από μερικούς μήνες η Επιτροπή υπενθύμισε στο βελγικό κράτος τις υποχρεώσεις του στο θέμα της ανέγερσης του φλαμανδικού κοινοβουλίου χωρίς να γίνονται σεβαστές οι ισχύουσες κοινοτικές οδηγίες σε ό,τι αφορά τις δημόσιες συμβάσεις.

Προτίθεται η Επιτροπή να επιδείξει την ίδια αυστηρότητα ως προς την προάσπιση του κοινοτικού δικαίου και στην περίπτωση του Ευρωπαϊκού Κοινοβουλίου το οποίο απευθύνθηκε στην εταιρεία Société Espace Léopold (πρόκειται για το νομικό κέλυφος που συγκεντρώνει τα συμφέροντα των βελγικών και των γαλλικών τραπεζών) και της ανέθεσε να δανεισθεί εξ ονόματος του Ευρωπαϊκού Κοινοβουλίου τα ποσά των 525 εκατ. Ecu και των 7 δισ. FB προκειμένου να καταστεί δυνατή η αγορά, από την ίδια τη SEL, του κτιριακού συγκροτήματος D3, χωρίς δημοσίευση της ανακοίνωσης αγοράς στην Επίσημη Εφημερίδα;

Απάντηση του κ. Monti εξ ονόματος της Επιτροπής

(24 Ιουλίου 1998)

Οι οδηγίες για τις δημόσιες συμβάσεις(1) εφαρμόζονται στις αναθέτουσες αρχές. Ως αναθέτουσες αρχές νοούνται "το κράτος, οι οργανισμοί τοπικής αυτοδιοίκησης, οι οργανισμοί δημοσίου δικαίου, οι ενώσεις που συγκροτούνται από έναν ή περισσότερους από αυτούς τους οργανισμούς τοπικής αυτοδιοίκησης ή οργανισμούς δημοσίου δικαίου". Εξ ορισμού, λοιπόν, προκύπτει ότι σύμφωνα με τις εν λόγω οδηγίες, τα ευρωπαϊκά θεσμικά όργανα δεν θεωρούνται ως αναθέτουσες αρχές.

Ωστόσο, ο δημοσιονομικός κανονισμός της 21ης Δεκεμβρίου 1997(2) διευκρινίζει ότι τα ευρωπαϊκά θεσμικά όργανα υπόκεινται στις ίδιες υποχρεώσεις με εκείνες που υπέχουν οι αναθέτουσες αρχές βάσει των οδηγιών "δημόσιες συμβάσεις". Ως εκ τούτου, τα ευρωπαϊκά θεσμικά όργανα εφαρμόζουν τις διατάξεις των εν λόγω οδηγιών, οι οποίες συμπληρώνονται από πρόσθετους κανόνες. Παραδείγματος χάρη, οι δημόσιες συμβάσεις σχετικά με τη μίσθωση κατοικιών και γραφείων (που δεν καλύπτονται από τις οδηγίες "δημόσιες συμβάσεις") και μία σειρά συμβάσεων η αξία των οποίων δεν υπερβαίνει το προβλεπόμενο όριο από τις οδηγίες "δημόσιες συμβάσεις" ανατίθενται βάσει ειδικών διαδικασιών, μετά από προκήρυξη διαγωνισμού. Οι προκηρύξεις δημοσιεύονται στο συμπλήρωμα της Επίσημης Εφημερίδας.

Εναπόκειται σε κάθε θεσμικό όργανο να λαμβάνει τις δικές του αποφάσεις στους εν λόγω τομείς.

(1) Οδηγία 92/50/ΕΟΚ του Συμβουλίου, της 18ης Ιουνίου 1992, για το συντονισμό των διαδικασιών σύναψης δημοσίων συμβάσεων υπηρεσιών; ΕΕ L 209, 24.7.1992. Οδηγία 93/36/ΕΟΚ του Συμβουλίου, της 14ης Ιουνίου 1993, περί συντονισμού των διαδικασιών σύναψης συμβάσεων δημοσίων προμηθειών; ΕΕ L 199, 9.8.1993.

(2) Άρθρο 56 του δημοσιονομικού κανονισμού της 21ης Δεκεμβρίου 1977, ΕΕ L 356, 31.12.1977., όπως τροποποιήθηκε τελευταία από τον κανονισμό αριθ. 2335/95 της 18ης Σεπτεμβρίου 1995, ΕΕ L 240, 7.10.1995.
ΓΡΑΠΤΗ ΕΡΩΤΗΣΗ E-1621/98

υποβολή: Glyn Ford (PSE) προς την Επιτροπή

(27 Μαΐου 1998)

Θέμα: Επειγούσα βοήθεια στο Βόρνεο

Μετά τις πρόσφατες πυρκαγιές στο Βόρνεο, που απείλησαν την χλωρίδα, την πανίδα, το περιβάλλον και τα μέσα συντήρησης των κατοίκων, θα παράσχει η Επιτροπή επείγουσα βοήθεια, και θα αναλάβει υποστηρικτική δράση ώστε να προληφθεί επανάληψη του φαινομένου;

Απάντηση της κ. Bonino εξ ονόματος της Επιτροπής

(30 Ιουνίου 1998)

Αποστολή της υπηρεσίας ανθρωπιστικής βοήθειας της Ευρωπαϊκής Κοινότητας (ECHO) αποτελεί η παροχή ανθρωπιστικής βοήθειας σε πληθυσμούς που πλήττονται από συγκρούσεις και φυσικές καταστροφές. Σάυτό το πλαίσιο, η Επιτροπή δεν είναι αρμόδια για την ανάληψη πρωτοβουλιών στον τομέα της χλωρίδας και της πανίδας ή του περιβάλλοντος, αν και μπορεί να παράσχει βοήθεια για την προστασία των μέσων συντήρησης των πληθυσμών που πλήττονται από τις πυρκαγιές δασών στο Βόρνεο.

Η Επιτροπή έστειλε αντιπροσωπεία της στην ινδονησιακή επαρχία του ανατολικού Καλιμαντάν, μια από τις περιοχές που έχουν πληγεί περισσότερο από πυρκαγιές δασών. Στη συνέχεια, πραγματοποιήθηκε αξιολόγηση που επιβεβαιώθηκε με μεταγενέστερη αποστολή στην ίδια περιοχή, η οποία κατέληξε στο συμπέρασμα ότι είχαν παρασχεθεί αρκετά είδη διατροφής από άλλους χορηγούς αν και οι ανάγκες για πόσιμο νερό και για ιατρική περίθαλψη δεν είχαν καλυφθεί και χρειάζονταν περαιτέρω συνεισφορές.

Σε συνέχεια της αξιολόγησης αυτής, εταίροι μη κυβερνητικών οργανώσεων (ΜΚΟ) μετέβησαν στην περιοχή στο πλαίσιο διευρευνητικής αποστολής, μετά την οποία η Επιτροπή προώθησε χρηματοδοτική ενίσχυση 1 εκατ. ECU για την Ινδονησία στην οποία περιλήφθηκε και το ανατολικό Καλιμαντάν ως δικαιούχος περιοχή.

Εξάλλου, αφού λήφθηκαν υπόψη οι σοβαρές απειλές που αντιμετώπισε το περιβάλλον από τις δασικές και άλλες πυρκαγιές στην Ινδονησία και σε άλλα μέρη της γης, η Επιτροπή συμμετέχει δραστήρια στις διεθνείς συζητήσεις που αποσκοπούν στον καθορισμό στρατηγικής προσέγγισης σε συντονισμό με τους ενδιαφερόμενους χορηγούς τόσο για τη στήριξη των βραχυπρόθεσμων δράσεων προς καταπολέμηση της επανάληψης τόσο ανεξέλεγκτων πυρκαγιών όσο και για την εξασφάλιση των κατάλληλων διαρθρώσεων για την πρόληψη και τον έλεγχο των πυρκαγιών μεσοπρόθεσμα και μακροπρόθεσμα.
ΓΡΑΠΤΗ ΕΡΩΤΗΣΗ E-2099/98

υποβολή: Undine-Uta Bloch von Blottnitz (V) προς την Επιτροπή

(10 Ιουλίου 1998)

Θέμα: Οδηγία 79/409/ΕΟΚ για τη διατήρηση των αγρίων πτηνών

Η νομοθεσία που διέπει τις θηρευτικές δραστηριότητες στην Ομοσπονδιακή Δημοκρατία της Γερμανίας και στα ομόσπονδα κράτη της αντιβαίνει σε πολλά σημεία στις διατάξεις της ευρωπαϊκής οδηγίας 79/409/ΕΟΚ για τη διατήρηση των αγρίων πτηνών(1).

1. Πόσες καταγγελίες σχετικά με το θέμα αυτό έχουν υποβληθεί έως τώρα στην Επιτροπή;

2. Πόσες διαδικασίες έχουν κινηθεί από την Επιτροπή για την παραβίαση των διατάξεων αυτών;

3. Έχει εκδώσει το Ευρωπαϊκό Δικαστήριο αποφάσεις σχετικά με το θέμα αυτό; Εάν τούτο συμβαίνει, ποιές είναι οι αποφάσεις αυτές και θα μπορούσε η Επιτροπή να καθορίσει τις ημερομηνίες έκδοσης των αποφάσεων και τον αριθμό των υποθέσεων;

Απάντηση του κ. Santer εξ ονόματος της Επιτροπής

(14 Σεπτεμβρίου 1998)

1. Μέχρι σήμερα, έχουν υποβληθεί στην Επιτροπή 646 καταγγελίες παραβάσεων της οδηγίας 79/409/ΕΚ για τη διατήρηση των αγρίων πτηνών. Κατά της Γερμανίας έχουν υποβληθεί 54 καταγγελίες.

2. Μετά από κάθε καταγγελία, η Επιτροπή κίνησε την προβλεπόμενη διαδικασία παράβασης. Πάντως, οι καταγγελίες που αναφέρονται σε παρόμοια περιστατικά έχουν ομαδοποιηθεί. Επί του παρόντος, είναι υπό εξέλιξη τρεις περιπτώσεις παράβασης κατά της Γερμανίας για παράλειψη των υποχρεώσεων που απορρέουν από την οδηγία 79/409/ΕΚ.

3. Μετά τις προσφυγές της Επιτροπής για παράλειψη των υποχρεώσεων που απορρέουν από την οδηγία 79/409/ΕΚ, το Δικαστήριο εξέδωσε κατά της Γερμανίας τις ακόλουθες αποφάσεις:

- C-412/85, απόφαση της 17ης Σεπτεμβρίου 1987

- C-288/88, απόφαση της 3ης Ιουλίου 1990

- C-57/89, απόφαση της 28ης Φεβρουαρίου 1991

- C-345/92, απόφαση της 23ης Μαρτίου 1993, (υπόθεση βασιζόμενη στο άρθρο 171 της συνθήκης ΕΚ για μη εκτέλεση της προαναφερόμενης απόφασης της 17ης Σεπτεμβρίου 1987).

Η υπόθεση C-121/97 διεγράφη μετά τη συμμόρφωση της Γερμανίας. Για την υπόθεση αυτή, είχε κινηθεί διαδικασία βάσει του άρθρου 171 της συνθήκης ΕΚ για μη εκτέλεση της προαναφερόμενης απόφασης της 3ης Ιουλίου 1990.

(1) ΕΕ L 403, 25.4.1979, σελ. 1.
ΓΡΑΠΤΗ ΕΡΩΤΗΣΗ P-0256/98

υποβολή: Elly Plooij-van Gorsel (ELDR) προς την Επιτροπή

(5 Φεβρουαρίου 1998)

Θέμα: Πληρωμή από ευρωπαïκές επιχειρήσεις των εγγράφων για την υποβολή προσφορών σε δημόσιους μειοδοτικούς διαγωνισμούς στην Τουρκία

Γνωρίζει η Επιτροπή ότι οι ευρωπαϊκές επιχειρήσεις που συμμετέχουν στη διαδικασία δημοσίων μειοδοτικών διαγωνισμών στην Τουρκία υποχρεούνται να πληρώσουν για να λάβουν τα σχετικά έγγραφα υποβολής προσφοράς;

Αποτελεί συνηθισμένο φαινόμενο οι επιχειρήσεις στην ΕΕ να υποχρεούνται να πληρώνουν για την παραλαβή των εν λόγω εγγράφων, όταν συμμετέχουν σε ένα δημόσιο διαγωνισμό;

Είναι συμβατή με τις εμπορικές συμφωνίες μεταξύ ΕΕ και Τουρκίας η υποχρέωση αυτή των ευρωπαϊκών επιχειρήσεων να πληρώνουν για όταν συμμετέχουν σε δημόσιο μειοδοτικό διαγωνισμό στην Τουρκία;

Απάντηση του κ. Monti εξ ονόματος της Επιτροπής

(8 Μαΐου 1998)

Ο κοινοτικός νόμος δεν εμποδίζει τους αναθέτοντες φορείς στην Κοινότητα από το να ζητούν οικονομική συνεισφορά από τους ενδιαφερόμενους υποψηφίους σε αντάλλαγμα για τον σχετικό φάκελο πρόσκλησης υποβολής προσφορών, στο πλαίσιο των διαδικασιών για τις δημόσιες συμβάσεις, υπό τον όρο ότι τέτοια συνεισφορά θα κυμαίνεται σε λογικά επίπεδα και ότι θα περιορίζεται στο κόστος προμήθειας του φακέλου.

Η Επιτροπή ευχαριστεί το Αξιότιμο Μέλος του Κοινοβουλίου για τις πληροφορίες σχετικά με τη στάση των τουρκικών αρχών. Στο άρθρο 48 της απόφασης αριθ 1/95 του συμβουλίου σύνδεσης ΕΚ-Τουρκίας της 22ας Δεκεμβρίου 1995 για την εφαρμογή της οριστικής φάσης της τελωνειακής ένωσης, δεν υπάρχει τίποτα που να εμποδίζει τις τουρκικές αρχές από το να ζητούν οικονομική συνεισφορά από τους ενδιαφερόμενους υποψηφίους σε αντάλλαγμα για τον σχετικό φάκελο πρόσκλησης υποβολής προσφορών. Παρ'όλα αυτά, η Επιτροπή θα ζητήσει διαβεβαίωση των τουρκικών αρχών ότι επιβάλλουν περιορισμούς παρόμοιους με εκείνους που επιβάλλουν οι αναθέτοντες φορείς της Επιτροπής.
ΓΡΑΠΤΗ ΕΡΩΤΗΣΗ P-2052/98

υποβολή: Carlos Lage (PSE) προς την Επιτροπή

(30 Ιουνίου 1998)

Θέμα: Το μετρό του Πόρτο

Η πόλη του Πόρτο αποτελεί το κέντρο μείζονος αστικής περιοχής με 1.200.000 κατοίκους όπου το κυκλοφοριακό πρόβλημα έχει αυξηθεί απότομα κατά τα τελευταία έτη. Για τον λόγο αυτό η κατασκευή ενός δικτύου μετρό κατέστη πλέον ζωτικό και επεγίον ζήτημα. Αφού διεξήχθησαν οι σχετικές μελέτες, σχέδια και διαγωνισμοί, το έργο ήταν έτοιμο να ξεκινήσει. Ωστόσο, κατόπιν των καταγγελιών που έγιναν στην Ευρωπαϊκή Επιτροπή εκ μέρους ενός ομίλου του οποίου η προσφορά απερρίφθη κατά την τελική φάση του διαγωνισμού, ακινητοποιήθηκαν τα πάντα με αποτέλεσμα εκείνος που να ζημιώνεται να είναι οι κάτοικοι της περιοχής.

Ερωτάται: για ποιούς λόγους η Ευρωπαϊκή Επιτροπή καθυστερεί τόσο πολύ να αποφασίσει επί ενός επείγοντος ζητήματος; Πότε ελπίζει η Επιτροπή να λάβει μία οριστική απόφαση; Έχει επίγνωση η Επιτροπή των ζημιών που προξενεί με την βραδύτητα των αποφάσεών της;

Απάντηση του κ. Monti εξ ονόματος της Επιτροπής

(17 Αυγούστου 1998)

Η Επιτροπή γνωρίζει ότι η κατασκευή ενός δικτύου μετρό αποτελεί ζήτημα μείζονος σημασίας για τους κατοίκους του Πόρτο.

Ωστόσο, η Επιτροπή, οφείλει να μεριμνά, ως θεματοφύλακας των συνθηκών, για τη σωστή εφαρμογή των διατάξεων του κοινοτικού δικαίου και, ως εκ τούτου, να εξετάζει όλες τις υποβληθείσες καταγγελίες που αφορούν πρακτικές αντίθετες προς το κοινοτικό δίκαιο.

Η Επιτροπή οφείλει ιδίως να παρεμβαίνει, όταν πρόκειται να διατεθούν ευρωπαϊκά κεφάλαια, όπως στη συγκεκριμένη περίπτωση, έτσι ώστε να εξασφαλίσει την ορθή χρήση τους.

Όσον αφορά την υπόθεση αυτή, η Επιτροπή παγίως επιδίωκε και επιδιώκει να παρεμβαίνει με τον κατάλληλο τρόπο προκειμένου να δοθεί στην εν λόγω υπόθεση η δέουσα συνέχεια, παρά τον περίπλοκο χαρακτήρα της.

Η Επιτροπή, μετά τις πληροφορίες που έλαβε κατά τη διάρκεια διμερούς σύσκεψης που πραγματοποιήθηκε στην Πορτογαλία στις 16 Ιουνίου 1998, στο πλαίσιο της οποίας συζήτησε την εν λόγω υπόθεση με τις πορτογαλικές αρχές, αποφάσισε να θέσει την εν λόγω υπόθεση στο αρχείο, αφού διαπίστωσε πως δεν είχαν σημειωθεί παραβάσεις του κοινοτικού δικαίου.
ΓΡΑΠΤΗ ΕΡΩΤΗΣΗ P-1973/98

υποβολή: Graham Mather (PPE) προς το Συμβούλιο

(15 Ιουνίου 1998)

Θέμα: Δολοφονία του σεβασμιότατου Juan Gerardi στη Γουατεμάλα

Σε ποιές ενέργειες προβαίνει το Συμβούλιο προκειμένου να εξασφαλισθεί ότι θα διεξαχθεί πλήρης, ενδελεχής και δίκαια έρευνα σχετικά με τη δολοφονία του σεβασμιότατου Juan Gerardi βοηθού επισκόπου στη Γουατεμάλα στις 26 Απριλίου 1998;

Κοινή απάντηση

στις γραπτές ερωτήσεις Ε-1567/98 και P-1973/98

(24 Σεπτεμβρίου 1998)

Στις 4 Μαΐου 1998 η Ευρωπαϊκή Ένωση προέβη σε δήλωση για τη δολοφονία του Επισκόπου Gerardi καλώντας όλους τους πολίτες της Γουατεμάλας να μην επιτρέψουν σε αυτήν την ύπουλη και φρικτή δολοφονία να τους αποσπάσει από την πλήρη εφαρμογή των συμφωνιών ειρήνης.

Η Ευρωπαϊκή Ένωση συνέστησε στην Κυβέρνηση της Γουατεμάλας να συνεχίσει την εφαρμογή παντός αναγκαίου μέτρου ώστε να εξασφαλισθεί η εξαντλητική έρευνα της δολοφονίας, προκειμένου οι δράστες να οδηγηθούν ενώπιον της δικαιοσύνης, κάλεσε δε την Κυβέρνηση της Γουατεμάλας να στηρίξει το έργο της "Επιτροπής για την Αλήθεια" και να λάβει όλα τα αναγκαία μέτρα εγγύησης της ασφάλειας των μελών της.

Επί του παρόντος η ΕΕ συνεχίζει να μεριμνά για την ανάπτυξη της ειρηνευτικής διαδικασίας και των ανθρωπίνων δικαιωμάτων στη Γουατεμάλα εν όψει της δεύτερης συνεδρίασης της Συμβουλευτικής Ομάδας που προβλέπεται για το φθινόπωρο του 1998.
ΓΡΑΠΤΗ ΕΡΩΤΗΣΗ E-0953/98

υποβολή: Riitta Myller (PSE) προς την Επιτροπή

(30 Μαρτίου 1998)

Θέμα: Ειδικά τρίτροχα αυτοκινούμενα οχήματα

Τα προοριζόμενα για χρήση στο οδικό δίκτυο μικρής τελικής ταχύτητας ειδικά τρίτροχα αυτοκινούμενα οχήματα κατατάσσονται, σύμφωνα με τις σχετικές διατάξεις της ΕΕ, στα οχήματα της κατηγορίας L2. Τα εν λόγω οχήματα χρησιμοποιούνται κυρίως από άτομα μεγάλης ηλικίας ή άτομα με ειδικές ανάγκες. Τα οχήματα αυτά επιτρέπεται να κινούνται με ταχύτητα το πολύ 40 χλμ. ανά ώρα.

Από μεγάλη απόσταση και ιδίως στο σκοτάδι, τα οχήματα αυτά δίδουν την εντύπωση ότι είναι συνηθισμένα επιβατηγά αυτοκίνητα. Δεδομένου όμως ότι τα ειδικά αυτά τρίτροχα κινούνται με μικρότερη ταχύτητα εν σχέσει με την υπόλοιπη τροχαία κίνηση, πρέπει να ληφθούν ορισμένα μέτρα προκειμένου να είναι σε θέση τα υπόλοιπα οχήματα να τα αποφεύγουν ευκολότερα προς αποφυγή ατυχημάτων.

Είναι σε θέση το αρμόδιο μέλος της Επιτροπής να με πληροφορήσει εάν είναι δυνατή η συμπερίληψη των ειδικών αυτών τριτρόχων στην κατηγορία των οχημάτων μικρής τελικής ταχύτητας οπότε και θα ήταν υποχρεωμένα να φέρουν το ειδικό τρίγωνο που προειδοποιεί τα άλλα τροχοφορά για την παρουσία αργά κινουμένων οχημάτων; Με τον τρόπο αυτό θα βελτιωνόταν η ασφάλεια όχι μόνον των χρηστών των οχημάτων αυτών αλλά και ολοκλήρου της τροχαίας κίνησης.

Απάντηση του κ. Bangemann εξ ονόματος της Επιτροπής

(29 Μαΐου 1998)

Οι διατάξεις της οδηγίας 92/61/ΕΟΚ του Συμβουλίου της 30 Ιουνίου 1992, περί εγκρίσεως τύπου των δικύκλων ή τρικύκλων οχημάτων με κινητήρα(1) προβλέπει, ειδικότερα, ότι τα ελαφρά τετράκυκλα των οποίων η μάζα κοινού οχήματος είναι μικρότερη των 350 Kg, λογίζονται ως τρίκυκλα μοτοποδήλατα (οχήματα των οποίων η ταχύτητα δεν υπερβαίνει τα 45 Km/h και κυλινδρισμού που δεν υπερβαίνει τα 50 cc).

Ως εκ τούτου, τα εν λόγω ελαφρά τετράκυκλα, τα οποία αποκαλούνται "voiturettes", υπάγονται στο πεδίο εφαρμογής της διαδικασίας εγκρίσεως τύπου των δίκυκλων οχημάτων με κινητήρα και οφείλουν, ως εκ τούτου, να είναι σύμφωνα όχι μόνο με τις διατάξεις της οδηγίας-πλαισίου που προαναφέρθηκε, αλλά και με τις διατάξεις των διαφόρων ειδικών οδηγιών που προβλέπονται από την ίδια οδηγία-πλαίσιο.

Οι σχετικές κοινοτικές διατάξεις δεν προβλέπουν, ωστόσο, ότι τα "voiturettes" πρέπει να είναι εφοδιασμένα με τρίγωνο προκειμένου να προειδοποιούνται οι άλλοι χρήστες του δρόμου για την μειωμένη ταχύτητά τους, αφήνοντας, κατάυτόν τον τρόπο, στα κράτη μέλη τη δυνατότητα ρύθμισης της σχετικής με την ασφάλεια αυτής πτυχής της χρήσης των εν λόγω οχημάτων.

(1) ΕΕ L 225, 10.8.1992.
ΓΡΑΠΤΗ ΕΡΩΤΗΣΗ E-2082/98

υποβολή: Alexandros Alavanos (GUE/NGL) προς την Επιτροπή

(10 Ιουλίου 1998)

Θέμα: Ενίσχυση των μικρομεσαίων επιχειρήσεων στη Ναυπηγοεπισκευαστική Ζώνη Περάματος

Στη Ναυπηγοεπισκευαστική Ζώνη Περάματος λειτουργούν πολλές μικρές ή μεσαίες επιχειρήσεις που ασχολούνται κυρίως με επισκευές πλοίων. Οι επιχειρήσεις συμβάλλουν στην αντιμετώπιση της αυξημένης ανεργίας στην περιοχή. Τα τελευταία χρόνια αντιμετωπίζουν πολλά προβλήματα, με αποτέλεσμα να μειώνεται η απασχόληση σάυτές, αν και έχουν να επιδείξουν ποιότητα στις εργασίες τους αλλά και πλήθος καινοτομιών. Τα προβλήματα αφορούν κυρίως τον εκσυγχρονισμό τους, τη χρηματοδότησή τους, τη δανειοληπτική τους ικανότητα.

Τί μέτρα, λοιπόν, προτίθεται να λάβει η Επιτροπή ώστε να προχωρήσει η επίλυση των προβλημάτων των ανωτέρω επιχειρήσεων;

Απάντηση του κ. Παπουτσή εξ ονόματος της Επιτροπής

(17 Σεπτεμβρίου 1998)

Η Επιτροπή έχει επίγνωση του σημαντικού ρόλου που διαδραματίζουν σε οικονομικό και κοινωνικό επίπεδο οι μικρομεσαίες επιχειρήσεις (ΜΜΕ) της ναυπηγοεπισκευαστικής ζώνης Περάματος (Αθήνα) που ασχολούνται κυρίως με επισκευές πλοίων. Έτσι, επιτρέπουν τη διατήρηση της ναυτιλιακής κυκλοφορίας και συμβάλλουν σημαντικά στην ασφάλεια της ναυτιλίας.

Ωστόσο, ο τομέας της ναυπήγησης και ειδικότερα αυτός της επισκευής πλοίων υπόκειται σε περιοριστικούς κανόνες όσον αφορά τη χορήγηση ενίσχυσης, ενόψει του πλεονάζοντος δυναμικού στον τομέα.

Παρά την ευελιξία τους, όσον αφορά τη διαθεσιμότητά τους και την υψηλή ποιότητα εργασίας τους, ένα μεγάλο μέρος των παραγγελιών τους δεν μπορεί να προγραμματιστεί και εξαρτάται ουσιαστικά από εξωτερικούς παράγοντες.

Ωστόσο, ορισμένες ΜΜΕ δεν είναι ιδιοκτήτες ναυπηγείων αλλά τα ενοικιάζουν ανάλογα με τη ζήτηση.

Υπό τους όρους αυτούς, ο χρηματοδοτικός τομέας διστάζει μερικές φορές να χορηγήσει δάνεια για τη χρηματοδότηση του εκσυγχρονισμού τους. Σ' αυτό πρέπει να προστεθεί και ότι, λόγω των κινδύνων, οι τράπεζες χορηγούν δάνεια με υψηλότερα επιτόκια απ' ό,τι για τις μεγάλες επιχειρήσεις του τομέα.

Αν οι ΜΜΕ του ναυπηγοεπισκευαστικού τομέα επιθυμούν να εκσυγχρονίσουν τον εξοπλισμό τους, είναι κατά κανόνα επιλέξιμες στο πλαίσιο των ευρωπαϊκών διαρθρωτικών ταμείων και, επομένως, η Επιτροπή μπορεί να υποστηρίξει την προσπάθειά τους εφόσον δεν αυξηθεί το δυναμικό παραγωγής.

Όσον αφορά τη χρηματοδότηση των ΜΜΕ, η Επιτροπή έχει επίγνωση των δυσκολιών που αντιμετωπίζει ένας μεγάλος αριθμός ευρωπαϊκών ΜΜΕ για τη λήψη χαμηλότοκων μεσοπρόθεσμων και μακροπρόθεσμων δανείων. Η Επιτροπή θα θίξει το ζήτημα αυτό στο πλαίσιο της στρογγυλής τράπεζας των τραπεζών και των ΜΜΕ η οποία θα πραγματοποιηθεί το φθινόπωρο του 1998.
ΓΡΑΠΤΗ ΕΡΩΤΗΣΗ E-1719/98

υποβολή: María Sornosa Martínez (GUE/NGL) προς την Επιτροπή

(29 Μαΐου 1998)

Θέμα: Οικονομική στήριξη για τη μείωση των συνεπειών της καταστροφής στο πάρκο Doñada

Μετά τις τρομερές συνέπειες, τόσο στον περιβάλλοντα χώρο όσο και στο ίδιο το πάρκο, από την καταστροφή που συνέβη στο πάρκο Doñada, μόνο μία ταχεία και συντονισμένη δράση με μεγάλες οικονομικές επενδύσεις, είναι δυνατόν να αμβλύνει τις καταστροφικές συνέπειες που έχουν ήδη προκληθεί και εκείνες που θα εμφανιστούν άμεσα, μεσοπρόθεσμα και μακροπρόθεσμα.

Μέχρις ότου καταλογισθούν οι ευθύνες και ληφθούν τα πρώτα μέτρα επείγουσας ανάγκης, η δημόσια διοίκηση αλλά και οι άμεσα υπεύθυνοι οφείλουν να λάβουν τα απαραίτητα μέτρα προκειμένου να μειωθεί το μέγεθος της καταστροφής. Η Ευρωπαϊκή Επιτροπή, βάσει δύο οδηγιών της, που αφορούν την προστασία των πτηνών και για την προστασία των φυσικών οικοτόπων, οφείλει να εξασφαλίσει και να επιτύχει τη συντήρηση του πάρκου Doñada και, συνεπώς, να συμβάλει ώστε να μειωθούν οι συνέπειες της οικολογικής καταστροφής που προκλήθηκε:

1. Η Επιτροπή έχει ζητήσει όλες τις απαραίτητες πληροφορίες προκειμένου να λάβει σαφή θέση ως προς την εν λόγω καταστροφή;

2. Η Επιτροπή, ως εγγυητής της προστασίας του περιβάλλοντος, θα βοηθήσει οικονομικά ώστε να αμβλυνθούν οι καταστρεπτικές συνέπειες της ρήξης του φράγματος του Aznalcóllar;

3. Βάσει ποίου κριτηρίου θα χορηγήσει η Επιτροπή οικονομική βοήθεια;

4. Εϊναι δυνατόν η βοήθεια αυτή να είναι άμεση;

Απάντηση της κας Bjerregaard εξ ονόματος της Επιτροπής

(13 Ιουλίου 1998)

Αφότου αναγγέλθηκε η καταστροφή, η Επιτροπή βρίσκεται σε στενή επαφή με τις ισπανικές αρχές. Κατά τη διάρκεια ενημερωτικής συνεδρίασης που πραγματοποιήθηκε στις Βρυξέλλες στις 12 Μαΐου 1998, ο Γενικός Διευθυντής της προστασίας της φύσεως και ο Πρόεδρος του ισπανικού επιστημονικού κέντρου επιστημονικής έρευνας ενημέρωσαν την Επιτροπή για τα μέτρα που ελήφθησαν προκειμένου να περιοριστεί και αποκατασταθούν οι ζημίες που προκλήθηκαν από το ατύχημα. Έκτοτε, η Επιτροπή κατέστη αποδέκτης περαιτέρω πληροφοριών σχετικά με τα ληφθέντα μέτρα επεξεργασίας των μολυνθέντων υδάτων και συλλογής των τοξικών ουσιών. Η διαδικασία συλλογής πληροφοριών βρίσκεται σε εξέλιξη και έχουν οργανωθεί επαφές με τις ισπανικές αρχές επί τούτου.

Η γειτνιάζουσα με το πάρκο Doåana πληγείσα περιοχή, είναι επιλέξιμη για χρηματοδότηση από το Ευρωπαϊκό Περιφερειακό Ταμείο Ανάπτυξης (ΕΠΤΑ), στο πλαίσιο του στόχου 1. Προσφάτως, η Επιτροπή κάλεσε τις ισπανικές αρχές να εξετάσουν τη σκοπιμότητα τροποποίησης των - συγχρηματοδοτούμενων σήμερα από το ΕΠΤΑ - παρεμβάσεων, προκειμένου να στραφούν οι τυχόν αποδεσμευόμενοι πόροι στην κατεύθυνση της αντιμετώπισης των αρνητικών συνεπειών του ατυχήματος στην πληγείσα περιοχή. Η Επιτροπή πρότεινε επίσης την συγχρηματοδότηση έργου τεχνικής αρωγής με στόχο την εμβάθυνση της ανάλυσης των επιπτώσεων του ατυχήματος, ούτως ώστε να κατευθυνθεί ανάλογα η κοινοτική δράση σε μέσο-και μακροπρόθεσμη βάση.